[Video] ‘Boewe’ sak toe op huis, laat spaander ná skote‘n Skermskoot uit die video. Die video volg onderaan die berig. ŉ Poging om by ŉ huis aan die KwaZulu-Natalse Suidkus in te breek is op kringtelevisiekameras vasgelê en wys hoe ses mans laat spaander as die huiseienaar vanuit die huis skote afvuur. Die huiseienaar het die beeldmateriaal aan die South Coast Herald verskaf in ŉ poging om die verdagtes op te spoor. Die groep word moontlik verbind met minstens vyf inbrake in Junie in die Ifafa- en Bazley-gebied, noord van Hibberdene. Op die beeldmateriaal kan gesien word hoe minstens ses mans op 21 Junie omstreeks 03:00 op ŉ huis in Bazley toesak. Die South Coast Herald berig die mans het toegang tot die eiendom verkry deur oor die buurman se heining te klim. Die mans het vermoedelik een van die vensters met ŉ koevoet oopgeforseer waarna een van hulle sy hand deur die venster gedruk het in ŉ poging om die veiligheidstelsel te ontkoppel. Die inwoner het die geraas gehoor en ŉ skoot afgevuur om die indringers af te skrik. Hulle het egter aangehou om die venster oop te druk. Die man het nóg ŉ skoot afgevuur waarna die groep met leë hande weggehardloop het. Kapt. Vincent Pandarum, polisiewoordvoerder, het aan Maroela Media gesê ondersoek word ingestel om te bepaal of die groep met ander inbrake en voorvalle van huisroof in die streek verbind kan word. Niemand is nog in verband met die voorval op 21 Junie in hegtenis geneem nie. Mense wat die mans op die video herken, word versoek om die Scottburgh-polisie by 039 978 1900/9918 te bel. Bron: South Coast Herald